‘સાહેબ, છેલ્લા કેટલાક દિવસથી મને બહુ વિચિત્ર અનુભવો થાય છે. ઘડીકમાં મારું મન અત્યંત સંવેદનશીલ થઈ જાય છે. ક્યારેક હું ઊંડા વિચારોમાં ડૂબી જાઉં છું. નથી મને કોઈ ટેન્શન કે નથી મને કોઈ જ જાતની ચિંતા છતાં પણ મને કોઈ અજ્ઞાત ભય સતાવ્યા કરે છે. જમ્યા પછી મને ગેસ ઉપર ચઢી જાય તો જાણે એમ લાગે છે કે મને હાર્ટએટેક આવી જશે તો ? મારું હાર્ટ બંધ થઈ જશે તો ? રસ્તા પર જતો હોઉં અને દૂરથી કોઈ ટ્રક આવે તો મને એમ લાગે કે જાણે આ મને મારી નાખશે તો ? રાત કાઢવી તો મારા માટે અત્યંત મુશકેલ થઈ જાય છે. મને રાત પડે એટલે બહુ બીક લાગે છે. મને ખબર નથી પડતી કે શેની બીક લાગે છે અને આ બધું શું થાય છે. પહેલા કોઈ દિવસ મને આવું થયું નથી અને કોઈ એવી ઘટના પણ નથી બની કે હું આમ વિચલિત થઈ જઉં. હું મારું કામ બરાબર કરી શકું છું, ચાલી શકું છું, નોકરી એ જઉં છું પણ તેમ છતાં ખબર નહીં પણ હું અસ્વસ્થ છું એમ લાગ્યા કરે છે. ખોરાક પણ બરાબર લઉં છું, બાકી બધું નોર્મલ છે પણ તેમ છતાં મારું મન જાણે સુમ્મ છે એમ મને લાગ્યા કરે છે. જીવનનો ઉત્સાહ અને જીવનરસ જાણે અચાનક જ સૂકાઈ ગયો હોય એમ લાગે છે.’